
Text rozhodnutia
Súd: Krajský súd Banská Bystrica Spisová značka: 29Sp/5/2015 Identifikačné číslo súdneho spisu: 6015201318 Dátum vydania rozhodnutia: 15. 12. 2015 Meno a priezvisko sudcu, VSÚ: JUDr. Jozef Zlocha ECLI: ECLI:SK:KSBB:2015:6015201318.2 Uznesenie Krajský súd v Banskej Bystrici v právnej veci navrhovateľa: X. E., nar. XX.XX.XXXX, bytom A. XXX, XXX XX A. proti odporcovi: Centrum právnej pomoci, kancelária Nitra, Štefánikova trieda 88, 949 03 Nitra, o preskúmanie zákonnosti rozhodnutia odporcu sp. zn. 11012/2015-KaNR, R.z.: 60097/15 zo dňa 28. septembra 2015 takto r o z h o d o l : Konanie z a s t a v u j e. Žiaden z účastníkov nemá právo na náhradu trov konania. o d ô v o d n e n i e : Dňa 26. októbra 2015 bolo tunajšiemu súdu doručené odvolanie navrhovateľa X. E., nar. XX.XX.XXXX, bytom A. XXX, XXX XX A. proti rozhodnutiu odporcu Centru právnej pomoci, kancelária Nitra, Štefánikova trieda 88, 949 03 Nitra sp. zn. 11012/2015-KaNR, R.z.: 60097/15 zo dňa 28. septembra 2015, ktorým odporca nepriznal nárok na poskytovanie právnej pomoci navrhovateľovi podľa § 10 ods. 5, § 6 ods. 2 a § 8 zákona č. 327/2005 Z. z. o poskytovaní právnej pomoci osobám v materiálnej núdzi a o zmene a doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov v znení zákona č. 8/2005 Z. z. v znení neskorších predpisov. Dňa 10. decembra 2015 bolo súdu doručené podanie navrhovateľa, v ktorom podľa § 96 O.s.p. zobral návrh na začatie konania späť v celom rozsahu. Podľa § 250l ods. 1 Občianskeho súdneho poriadku (ďalej len „O.s.p.“) podľa ustanovení tejto hlavy sa postupuje v prípadoch, v ktorých zákon zveruje súdom rozhodovanie o opravných prostriedkoch proti neprávoplatným rozhodnutiam správnych orgánov. Podľa § 250l ods. 2 O.s.p. pokiaľ v tejto hlave nie je ustanovené inak, použije sa primerane ustanovenie druhej hlavy s výnimkou § 250a. Podľa § 250h ods. 2 O.s.p. až do rozhodnutia súdu môže žalobca vziať žalobu späť; ak žalovanému medzitým vznikli trovy konania, rozhodne súd o ich náhrade. Podľa § 250d ods. 3 O.s.p. súd uznesením konanie zastaví, ak sa žaloba podala oneskorene, ak ju podala neoprávnená osoba, ak smeruje proti rozhodnutiu, ktoré nemôže byť predmetom preskúmavania súdom, ak žalobca neodstránil vady žaloby, ktorých odstránenie súd nariadil a ktoré bránia vecnému vybaveniu žaloby, alebo ak žalobca nie je zastúpený podľa § 250a alebo ak žaloba bola vzatá späť (§ 250h ods. 2). Odvolanie proti uzneseniu je prípustné. Vzhľadom na to, že navrhovateľ podaním doručeným súdu dňa 10. decembra 2015 vzal v priebehu konania pred rozhodnutím súdu svoje odvolanie späť, súd s poukazom na ust. § 250l ods. 2 O.s.p. v spojení s § 250d ods. 3 O.s.p. a § 250h ods. 2 O.s.p. konanie zastavil. O trovách konania súd rozhodol podľa citovaného § 250h ods. 2 v spojení s § 250l ods. 2 O.s.p. tak, že odporcovi náhradu trov konania nepriznal, pretože navrhovateľ zobral svoj návrh späť pred prvým pojednávaním a teda skôr, ako odporcovi vznikli trovy. Poučenie: Proti tomuto rozhodnutiu je prípustné odvolanie podané v lehote 15 dní odo dňa jeho doručenia prostredníctvom tunajšieho súdu na Najvyšší súd SR. V odvolaní sa má popri všeobecných náležitostiach (§ 42 ods.3 O.s.p.) uviesť, proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha.

